O Pedrón baixo o altar da igrexa de Santiago de Padrón.
**O Pedrón** de Padrón é unha ara romana dedicada a Neptuno. Pódese ler nesta ara a inscrición «NO ORI ESES D S P», que se interpreta como: "*A Neptuno, os habitantes do foro de Iria, colocaron esta ara ás súas expensas*". A tradición cristiá da *Traslatio Xacobea*, recollida no Libro III do Códice Calixtino, relata que os discípulos do apóstolo Santiago amarraron no Pedrón a barca que portaba o corpo do santo. Na parte superior do Pedrón gravouse ademais unha cruz, seguindo o costume de cristianizar o pagán.

A ara custódiase baixo o altar maior da igrexa de Santiago de Padrón. O propio nome da vila de Padrón deriva etimoloxicamente de "pedrón".

Inscrición
----------

No Pedrón pódese ler unha inscrición que foi alterada no século XVI engadíndolle unha cruz e mudando o nome da divindade romana por "patrono". Interprétase a inscrición «NO ORI ESES D S P» como: "*A Neptuno, os orieses, puxeron ás súas expensas este altar*". Trátase dunha ara votiva en granito dedicada ó deus romano dos mares e de tódalas augas.

* Inscrición:

|  |  |
| --- | --- |
| **†**
**I H S**
**NO**
**ORI**
**ESES**
**D S P** | Unha cruz cristiá †, gravado do século XVI, que altera o orixinal.

A (Neptu?)NO
os ORIESES, facendo referencia ós habitantes do foro de Iria.

De Suo Posuerunt, é dicir, puxeron ás súas expensas. |

Simboloxía
----------

O carácter do Pedrón como símbolo permanece inalterable ó longo dos séculos ata os nosos días, custódiase baixo o altar maior da Igrexa de Santiago de Padrón. O mesmo nome de Padrón deriva etimoloxicamente de Pedrón e no escudo da vila aparece representada esta ara. Este altar dedicado ó deus romano Neptuno é segundo a tradición cristiá o lugar onde os discípulos do Apóstolo amarraron a barca logo da longa viaxe, como se relata no *Codex Calixtinus*.

Entréganse en Padrón os premios Pedrón de Ouro e Pedrón de Honra ás persoas ou entidades que defenden ou promocionan a cultura galega, outorgados pola Fundación Pedrón de Ouro dende 1964. Tamén naceu a Agrupación Folclórica Cultural O Pedrón no ano 1991 en Padrón, coa finalidade de recoller, estudar, ensinar e divulgar a cultura folclórica de Galicia.

Hai unha réplica do Pedrón na localidade francesa de Noirmoutier-en-l'Île, agasallo da vila irmá de Padrón.

Galería de imaxes
-----------------

* Reprodución do Pedrón a carón do río Sar en Padrón.Reprodución do Pedrón a carón do río Sar en Padrón.
* Réplica do Pedrón en Noirmoutier-en-l'Île.Réplica do Pedrón en Noirmoutier-en-l'Île.
* Hai diversas xardineiras en Padrón que reproducen o Pedrón.Hai diversas xardineiras en Padrón que reproducen o Pedrón.

Notas
-----

1. 1 2  RB, Silvia (3-1-2009). "La Translación en Padrón". *Pastoral de Santiago* (en castelán). Arquivado dende o orixinal o 16-04-2017. Consultado o 16-4-2017.
2. ↑  "Historia de Padrón". *Concello de Padrón*. Arquivado dende o orixinal o 14 de novembro de 2014. Consultado o 28 de outubro de 2014.
3. ↑  Moure Salgado, Xabier. "Romanización de Galiza/Galicia (Provincia da Coruña)". *O Noso Património*.
4. ↑  Fernández Sánchez, J M; Freire Barreiro, F (1885). *Guía de Santiago y sus alrededores* (en castelán).
5. ↑  Ou. L. (17-2-2009). "A agrupación folclórica e cultural O Pedrón, do municipio de Padrón, celebra a súa maioría de idade". *La Voz de Galicia*. Archived from the original on 29-10-2014. Consultado o 29-10-2014.
6. ↑  "Réplique Du "Pedrón" Auquel La Barque De Saint-Jacques Fut Amarrée Au Port De Padrón". *Panoramio* (en francés). Arquivado dende o orixinal o 28 de outubro de 2014. Consultado o 28 de outubro de 2014.

Véxase tamén
------------

### Outros artigos

* Altar